परिक्षित्-नन्दन जनमेजय अपने भाइयों के साथ कुरुक्षेत्र में एक बड़ा यज्ञ कर रहे थे। उनके तीन भाई थे- श्रुतसेन, उग्रसेन और भीमसेन। उस यज्ञ के अवसर पर वहाँ एक कुत्ता आया। जनमेजय के भाइयों ने उसे पीटा और वह रोता-चिल्लाता अपनी माँ के पास गया। रोते-चिल्लाते कुत्ते से माँ ने पूछा- ‘बेटा! तू क्यों रो रहा है? किसने तुझे मारा है? उसने कहा, ‘माँ! मुझे जनमेजय के भाइयों ने पीटा है।’ माँ बोली- ‘बेटा! तुमने उनका कुछ-न-कुछ अपराध किया होगा।’ कुत्ते ने कहा, ‘माँ! न मैंने हविष्य की ओर देखा और न ही किसी वस्तु को चाटा। मैंने तो कोई अपराध नहीं किया।’ यह सुनकर माता को बड़ा दुःख हुआ और वह जनमेजय के यज्ञ में गई। उसने क्रोध से कहा- ‘मेरे पुत्र ने हविष्य को देखा तक नहीं, कुछ चाटा भी नहीं और भी उसने कोई अपराध नहीं किया। फिर इसे पीटने का कारण? जनमेजय और उनके भाइयों ने इसका कोई उत्तर नहीं दिया। कुतिया ने कहा, ‘तुमने बिना अपराध मेरे पुत्र को मारा है, इसलिए तुम पर अचानक ही कोई महान भय आयेगा।’ देवताओं की कुतिया सरमा का यह शाप सुनकर जनमेजय बड़े दुःखी हुए और घबराये भी। यज्ञ समाप्त होने पर वे हस्तिनापुर आये और एक योग्य पुरोहित ढूँढ़ने लगे, जो इस अनिष्ट को शान्त कर सके।